漢武帝雜歌三首 三
作者：韋應物
朝代：唐

paragraphs: 漢天子，觀風自南國。
浮舟大江屹不前，蛟龍索鬬風波黑。
春秋方壯雄武才，彎弧叱浪連山開。
愕然觀者千萬衆，舉麾齊呼一矢中。
死蛟浮出不復靈，舳艫千里江水清。
鼓顰餘響數日在，天吳深入魚鼈驚。
左有佽飛落霜翮，右有孤兒貫犀革。
何爲臨深親射蛟，示威以奪諸侯魄。
威可畏，皇可尊，平田校獵書猶陳。
此日從臣何不言，獨有威聲振千古，君不見後嗣尊爲武。